**Број: 01-18-O/3-2**

**Дана: 19.04.2018. године**

**ДОДАТНО ПОЈАШЊЕЊЕ 2**

Poštovani,

U skladu sa članom 63. Zakona o javnim nabavkama ("Sl. glasnik RS, br. 124/2012, 14/2015 i 68/2015) upućujemo Vam zahtev za dodatnim informacijama ili pojašnjenjima i ukazujemo na uočene nedostatke i nepravilnosti u konkursnoj dokumentaciji za javnu nabavku radova br. 01-18-O– Sanacija objekata kotlarnice, vešeraja i Klinike za neurologiju Kliničkog centra Vojvodine.

1. Pod tačkom 2. dodatnih uslova za učešće u postupku javne nabavke, zahtevate da ponuđač raspolaže neophodnim poslovnim kapacitetom, odnosno da je u 2016. i 2017. godini izvršio radove na minimum (1) gasnoj kotlarnici kapaciteta 2,5 MW. Napominjemo da je članom 77. stav 2. tačka 2) podtačka (1) Zakona o javnim nabavkama određeno da se spisak najvažnijih izvedenih radova može zahtevati za period koji nije duži od 8 (osam) godina. Iako je Zakon odredio maksimalan period, a ne i minimalan, određivanjem samo dve godine (2016 i 2017) za ispunjavanje zahtevanog poslovnog kapaciteta u značajnoj meri ste skratili Zakonom dozvoljen period, a samim tim onemogućili učešće ponuđačima koji su izvodili predmetne radove pre 2016. godine. Molimo Vas da nam argumentovano obrazložite iz kog razloga smatrate da su isključivo 2017. i 2016. godina relevantne za dokazivanje zahtevanog poslovnog kapaciteta i zbog čega ponuđači koji su izvodili predmetne radove pre 2016. godine i koji nesumnjivo poseduju iskustvo u izvođenju predmetnih radova, nisu sposobni za izvršenje predmetnog posla, posebno kada se uzme u obzir da se dodatni uslovi određuju upravo u cilju izbora ozbiljnog i pouzdanog izvođača radova koji je sposoban za kvalitetno i uspešno izvršenje javne nabavke. Na osnovu navedenog, molimo Vas da konkursnu dokumentaciju uskladite sa odredbama Zakona o javnim nabavkama tako što ćete period za koji se zahtevaju izvršeni radovi proširiti najmanje na 2015, 2014 i 2013. godinu.
2. S obzirom da se zahtevaju izvedeni radovi na gasnoj kotlarnici kapaciteta 2,5 MW, da li ćete prihvatiti izvedene radova na gasnoj kotlarnici kapaciteta većeg od 2,5 MW?
3. Pod tačkom 4. dodatnih uslova za učešće u postupku javne nabavke zahtevate da ponuđač raspolaže neophodnim kadrovskim kapacitetom, što podrazumeva da raspolaže sa najmanje 8 radnika zaposlenih saglasno Zakonu o radu, na neodređeno vreme ili određeno vreme ili angažovanih za obavlјanje privremenih i povremenih poslova ili angažovanih po ugovoru o delu ili o dopunskom radu od kojih najmanje 1 zaposleni inženjer za zavarivanje – specijalista IWE/EWE/IWT/EWT. Iz kog razloga navedeni inženjer za zavarivanje – specijalista mora biti zaposlen, kada je dozvoljeno da radnici u skladu sa Zakonom mogu biti zaposleni na neodređeno ili određeno vreme ili angažovani po drugom osnovu? Pretpostavljamo da je u pitanju greška, te Vas molimo Vas da ispravite navedeni nedostatak.
4. Takođe, pod tačkom 4. dodatnih uslova za učešće u postupku javne nabavke zahtevate između ostalog da ponuđač raspolaže sa najmanje 3 atestirana zavarivača sa atestom 111 (elektrolučno zavarivanje). Da li lica koja poseduju atest 111 za elektrolučno zavarivanje, a koja su po zanimanju bravari ili neke druge struke, odnosno zanimanja, ispunjavaju navedeni dodatni uslov?
5. Za terento vozilo zahtevate Stručni nalaz o pregledu i ispitivanju opreme za rad, izdat od strane pravnog lica sa licencom za obavlјanje poslova pregleda i ispitivanja opreme za rad, ne stariji od 3 godine, sve u skladu sa Pravilnikom o postupku pregleda i ispitivanja opreme za rad i ispitivanja uslova radne okoline ("Sl. glasnik RS", br. 94/2006, 108/2006 - ispr. i 114/2014), član 4. odnosno član 5. Pored toga, u dodatnim pojašnjenima br. 01-18-O/3 od 05.04.2018. godine, na zahtev zainteresovanog lica da obrazložite stručni nalaz dali ste odgovor da se ispravnost teretnog motornog vozila dokazuje stručnim nalazom. S obzirom da terentna motorna vozila ne podležu preventivnim i periodičnim pregledima i proverama u smislu člana 3. navedenog Pravilnika, molimo Vas da nam argumentovano obrazložite iz kog razloga zahtevate stručni nalaz, posebno kada se uzme u obzir da radi utvrđivanja tehničke ispravnosti teretna motorna vozila podležu redovnom godišnjem tehničkom pregledu pre registracije, na osnovu člana 264. Zakona o bezbednosti saobraćaja na putevima i da polisa osiguranja od autoodgovornosti, bez koje nije moguće izvršiti registraciju ili važeća registraciona nalepnica predstavljaju dokaz tehničke ispravnosti vozila.

**ОДГОВОРИ**

***Одговор на питање бр. 1***:

Сходно члану 76 и 77 став 2 Закона о јавним набавкама, Наручилац је поступио у складу са одредбама закона, којим је прописан максималан број година у коме могу бити изведени референтни радови, те захтев да су радови изведени у 2016 и 2017  сматрамо примереним роком који је у складу са предметом јавне набавке.

***Одговор на питање бр. 2****:*

Тендером је дефинисано мин. 2,5MW, тако да може и котларница већег капацитета од 2.5MW.

***Одговор на питање бр. 3***

Наручилац нигде није дефинисао да инжењер за заваривање мора бити запослен на неодређено време код понуђача, доказ за кадровски капацитет је исти за сва наведена занимања.

За наведени услов доказ је:

* М-А (стари М2) образац за запослене односно уговор о привременим и повременим пословима **или** уговор о допунском раду, **или** други уговор о радном ангажовању у вези са захтевом предметне јавне набавке.
* Копија дипломе IWE/EWE/IWT/EWT за инжењера или технолога за заваривање (према SRPS EN 719 или одговарајуће).

***Одговор на питање бр. 4***

Наручилац ће приступити измени конкурсне документације.

 ***Одговор на питање бр. 5***

Наручилац ће приступити измени конкурсне документације.

С поштовањем,

Комисија за јавну набавку 01-18-O